डेमाव , नवेम्बर 24 : शिबसागड़ जिल्लानि बेंखनाव थानाय डेमाव टाउनाव ब्रिहस्पथिबारखालि बमा बेरफ्रुहोनानै सुबुंनि जिउ फोजोदनाय जाथायजों लोब्बा थानाय सा 5 दायनिगिरिफोरखौ पुलिसआ खाबाय । गोहो बिफाननि मनट्री टपन गगय बिथांआ सुक्रबारखालि थैजानाय नखरनि सोद्रोमाफोरखौ लोगो हमहैयो आरो खहा जानांनाय साफ्रोमबोनि नखराव 5 लाख रांनि अनसुंथाय फोसावो । गिबि मनट्री सर्बानन्द सनवाल बिथांनि बिथोन बादियै हादोरसा गोहो बिफाननि मनट्री टपन बिथांआ डेमाव ओनसोलाव थांनानै सानैबो थैजानाय नखराव 5 लाख अनसुंथाय एबा Ex - Gratia फोसावनानै होयो । खैरांगिरिफोरनि सिगांआव बिथांआ बुङोदि , जाथायजों लोब्बा थानाय दायनिगिरिखौ रेहाय होआ । मारवारि समाजनि सोद्रोमाफोरा गोहो बिफान्नि मनट्री टपन गगय बिथांजों सावरायनायाव बिथांमोनहा बुङोदि , जों दानि हादोरसा सरकारनिफ्राय गोबां मोजां मोजां मिजिं थिनानै दंमोन , नाथाय दा जोंनि फोथायनायखौ सिफायबाय । " हादोरसा सरकारा जोंनि फालांगिरिफोरखौ रैखाथि होनो हायाखै " होन्ना बिथांमोनहा बुंबावो । थैनांनाय कमल आगरवालानि बिमा सिथा आगरवालाया मनट्रीनि सिगांआव गाबनानै बुङोदि , " आंनि फिसाज्लाया मानो बुथारजाखो ? आं उल्पानि सोद्रोमाफोरखौ नागिरलांगोन " । 
डेमाव आव बमा बेरनाय जाथायजों लोब्बा थानाय साबा दायनिगिरिफोरखौ खाबाय